ట్రంప్ ప్రభుత్వం మరో సంచలన నిర్ణయం తీసుకుంది. శరణార్థుల విషయంలో ట్రంప్ అవలంభించిన వైఖరి యావత్ ప్రపంచాన్ని నివ్వెరపోయేలా చేసింది. స్వదేశంలోనే ట్రంప్కు వ్యతిరేకంగా పలువురు తమ అభిప్రాయాన్ని వ్యక్తం చేశారు. ఈ వ్యవహారం ఓ కొలిక్కి రాకముందే ట్రంప్ మరో కీలక నిర్ణయం తీసుకున్నారు. ఈసారి ఇతర దేశాల ఉద్యోగులకు ట్రంప్ షాకిచ్చారు. అమెరికా ప్రతినిధుల సభలో హెచ్-1బీ వీసాల సంస్కరణల బిల్లును ప్రవేశపెట్టారు. ఈ బిల్లు ఆమోదం పొందితే లక్షా 30వేల డాలర్ల కంటే తక్కువ వేతనం ఉన్న ఇతర దేశాల ఐటీ ఉద్యోగులకు చిక్కులు తప్పవు. ఉద్యోగాల్లోనుంచి వారిని తీసేసి ఆ స్థానాల్లో అమెరికన్లను నియమించాలని బిల్లులో సూచించారు. 50 మంది కంటే తక్కువ మంది ఉద్యోగులు పనిచేసే చిన్న కంపెనీలకు ఇచ్చే 20శాతం వీసా కోటా తొలగించడం జరుగుతుంది. దీనివల్ల ఎక్కువగా నష్టపోయేది భారత ఐటీ కంపెనీలే. ట్రంప్ తీసుకున్న ఈ సంచలన నిర్ణయంతో భారత ఐటీ కంపెనీల్లో వణుకు మొదలైంది. ఉద్యోగులు కూడా భయాందోళనకు గురవుతున్నారు.దీని ప్రభావం వల్ల మార్కెట్లలో ఐటీ షేర్లు పతనమయ్యాయి. అమెరికా ఇస్తున్న హెచ్-1బీ వీసాలను అత్యధిక స్థాయిలో వినియోగించుకుంటున్న దేశం భారత్ కావడం గమనార్హం. దీంతో ట్రంప్ తీసుకున్న ఈ సంస్కరణ బిల్లు వల్ల ఎక్కువగా నష్టపోయేది కూడా భారతీయులేనని ఆర్థిక నిపుణులు చెబుతున్నారు. అందులోనూ తెలుగు రాష్ట్రాల వాళ్లే హెచ్-1బీ వీసాలు ఎక్కువగా పొందుతున్నారని యూఎస్ ఎంబసీ లెక్కల్లో తేలింది. విదేశాల్లో పనిచేసేందుకు హెచ్-1బీ, ఎల్-1 వీసాల ద్వారా వెళ్లే వారిపై నియంత్రణ విధిస్తే తెలుగు రాష్ట్రాలకు చెందిన వందల మంది ఉద్యోగుల భవిష్యత్ ప్రశ్నార్థకంగా మారనుంది. సంస్కరణ బిల్లుపై మరిన్ని వివరాలు తెలియాల్సి ఉంది.
trump prabhutvam maro sanchalana nirnayam teesukundi. saranaarthula vishayamlo trump avalambhinchina vaikhari yavat prapanchaanni nivverapoyela chesindi. swadesamlone trumpku vyatirekamgaa paluvuru tama abhipraayaanni vyaktam chesaru. ee vyavahaaram oo kolikki rakamunde trump maro keelaka nirnayam teesukunnaru. eesaari itara deshaala udyogulaku trump shaakichaaru. america pratinidhula sabhalo hehch-1bee veesaala samskaranala billunu pravesapettaaru. ee billu aamodam pondite laksha 30vela dalarla kante takkuva vetanam unna itara deshaala it udyogulaku chikkulu tappavu. udyogaallonunchi vaarini teesesi aa sthaanaallo americanlanu niyaminchaalani billulo suuchimchaaru. 50 mandi kante takkuva mandi udyogulu panichese chinna companylaku iche 20saatam veesa kota tolaginchadam jarugutundi. deenivalla ekkuvagaa nashtapoyedi bhaarata it companyle. trump teesukunna ee sanchalana nirnayamtho bhaarata it companyllo vanuku modalaindi. udyogulu kuudaa bhayandolanaku guravutunnaru.deeni prabhaavam valla marketlalo it sherlu patanamayyaayi. america istunna hehch-1bee veesaalanu atyadhika sthaayilo viniyoginchukuntunna desham bharat kaavadam gamanarham. deentho trump teesukunna ee samskarana billu valla ekkuvagaa nashtapoyedi kuudaa bhaaratheeyulenani aardhika nipunulu chebutunnaru. anduloonuu telugu rashtrala vaalle hehch-1bee veesaalu ekkuvagaa pondutunnaarani us embasi lekkallo telindi. videsaallo panichesenduku hehch-1bee, el-1 veesaala dwara velle vaaripai niyantrana vidhiste telugu rashtralaku chendina vandala mandi udyogula bhavishyat prasnaarthakamgaa maaranundi. samskarana billupai marinni vivaraalu teliyalsi undi.